《氐州第一 泥涂困惫，道旁金山寺僧庐甚洁，因就宿焉。寺在赵州南二十里》
清代·周之琦

斜日山衔，高岸路阻，愁看涨潦千顷。暮色冥迷，修途困顿，争得羸骖再整。

弹指青莲，乍现出、招提幽境。远客心孤，虚寮夜寂，妙香凄冷。

对语枯禅浑未省。梵吟外、自寻清咏。细字银笺，秋灯剪处，说倦游萍梗。

卷罗云、窗送晓，沾泥絮、依然不定。壁上重题，任长留、空花小影。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。